Man stig toe nié brand in Kaapstad nie‘n Foto van die brand Maandagmiddag op Duiwelspiek. (Foto: Tafelberg Nasionale Park/Twitter) Die Tanzaniese man wat verlede week in hegtenis geneem is in verband met die brand wat aan die voet van Tafelberg uitgebreek het, word nié meer aangekla van brandstigting nie. Frederick Mhangazo (35) het Donderdag weer in die landdroshof verskyn waar die aanklag van brandstigting na ’n aanklag van die oortreding van die Wet op Omgewingsbewaring verander is, omdat hy sonder die nodige toestemming ’n vuur op ’n openbare plek gemaak het. Maroela Media het vroeër berig dat Mhangazo in hegtenis geneem is nadat ooggetuies hom en twee ander persone op die berg opgemerk het, naby aan die plek waar die brand ontstaan het. ŉ Lid van die gemeenskap het die drie toe met sy honde agternagesit en Mhangazo is aangekeer. Die brand het verlede Sondag aan die hange van Tafelberg naby die Rhodes-gedenkteken uitgebreek en later na die Universiteit van Kaapstad versprei. Miljoene rande se skade is aangerig. Volgens Eric Ntabazalila, woordvoerder van die nasionale vervolgingsgesag, kon die staat nie enige bewyse van brandstigting teen Mhangazo vind nie. “Hy is op borgtog van R500 vrygelaat en die saak is tot 18 Junie vir verdere ondersoek uitgestel,” het Ntabazalila gesê. Die hof het ook nog geen bevindings gemaak nie.